እግር ኳስ ከሰላማዊ ጦርነት የዘለለ አጋጣሚን ያስተናግዳል። መጫወት ከመሸናነፍ ጋር ሲደበላለቅ የክብር ጉዳይ ይመጣል። ድንገት መሀል ሜዳ ላይ ግጭት ይፈጠራል። ደጋፊዎች በወንበር ይፈነካከታሉ። ከጨዋታው በኋላ በሚፈጠር ግጭት በሜዳ ውስጥ እና ከሜዳ ውጪ የሰው ልጅ ህይወት ይቀጠፋል። ኳስ ድምፅ፣ ትንፋሽ፣ ጉልበት ብቻ ሳይሆን ደም ይከፈልባታል። እግር እንክት ብሎ እስከወዲያኛው ላይመለስ ይሰናበታል። ልብ መሮጥ ደክሟት መሀል ሜዳ ላይ ቀጥ ብላ እስከወዲያኛው አለምን ትሰናበታለች። አለም ላይ ግጭትን ያስነሳሉ ተብለው እሹሩሩ ከሚባሉት ሀይማኖት እና ፖለቲካ ባልተናነሰ በእግር ኳስ ጨዋታ ብቻ ስፍራዎች የጦርነት አውድማ ይሆናሉ። አንዳንዶች እንዲያውም ጠንከር ያለ ብያኔ ሲሰጡ «በእግር ኳስ ግጭትና ጥላቻ አይፈጠርም ማለት መሀረብ እንባን አይጠርግም ብሎ እንደመከራከር ነው» በማለት ይደመድማሉ።
